Nye beviser: Sår alvorlig tvivl om Kundby-pigens forklaringer

Fredag skulle have været afgørelsens time for den 17-årige pige fra Kundby, der er tiltalt for forsøg på terrorisme.

Men torsdag gik anklagemyndigheden i sidste øjeblik ud med en oplysning om, at der er fremkommet nye beviser i sagen, som man mener, at nævningetinget skal have mulighed for at vurdere.

Sn.dk er med under fredagens noget anerledes retsmøde, og her begyndte senioranklager Kristian Kirk foran de tre juridiske dommere at fremlægge de spritnye beviser, som han er kommet i besiddelse af.

Her fremgår det, at anklagemyndigheden den 3. maj 2017 fik nogle dokumenter efter en visitation i Kundby-pigens celle i Vestre Fængsel dagen inden, og her besluttede man, at de skulle beslaglægges.

Det er blandt andet et brev fundet i pigens celle, som er skrevet til den 17-årige pige fra Enef Ciftsi, der er den første i Danmark, som er dømt for at tilslutte sig terrororganisationen Islamisk Stat.

Det er angiveligt et brev som pigen modtog, mens hun var på den sikrede institution i Grenaa.

- Vi har hele tiden hørt, at hele sagen har udgangspunkt i pigens ønske om opmærksomhed og at hun ikke mente noget med det hun havde sat i søen, siger anklageren.